Presidenti Obama: Zgjidhja e krizës Evropiane ka rëndësi të madhe për Shtetet e Bashkuara
Evropa është një partner i rëndësishëm tregtar për Shtetet e Bashkuara
Mesazhi i Presidentit Obama për Evropën e trazuar ka qënë i pandryshuar, duke shprehur besim që udhëheqësit e atij kontinenti kanë kapacitetet për të zgjidhur krizën e tyre të borxheve, por duke u kërkuar atyre që të gjejnë dëshirën politike për një zgjidhje efikase. Ai theksoi këtë temë në dy orë bisedime dhe një dreke pune me tre zyrtarë, Presidentin e Këshillit të Evropës Herman Van Rompuy, Presidentin e Komisionit Evropian Jose Manuel Barroso dhe Pëfaqësuesen e Lartë të Bashkimit Evropian Catherine Ashton. Në një dekleratë për shtypin, zoti Obama përsëri vuri theksin tek lidhjet mes problemeve të Evropës dhe Shteteve të Bashkuara. Takimi vjetor ndodh ndërkohë që ka shqetësime rreth rënies së Evropës në recesion, dhe qeveritë zbatojnë një marrëveshje të arritur në tetor me vendet anëtare si Italia, Greqia dhe Spanja që punojnë për të zgjidhur krizat e tyre fiskale. Takimi po ashtu ndodhi ndërkohë që ka shqetësime se problemet në Evropë, partner i rendësishëm tregtar amerikan, mund të çojnë Shtetet e Bashkuara në një recesion të thellë. Presidenti i Këshillit të Evropës Van Rompuy tha se qeveritë evropiane kanë marrë vendime, të cilat ai i quajti të paimagjinueshme, një vit më parë por ato e dinë se më shumë duhet bërë duke theksuar një plan të cilin ai do ta prezantojë muajin që vjen. Ndërkohë Presidenti i Komisionit Evropian Jose Manuel Barroso tha se udhëheqësit evropianë janë të vendosur ta trajtojnë krizën në mënyrë efikase por shtoi se do të duhet kohë për disa vendime. Në një intervistë për Zërin e Amerikës profesori i ekonomisë politike ndërkombëtare Jonathan Story me shkollën franceze të biznesit INSEAD, tha se Shtetet e Bashkuara janë të kufizuara rreth atyre që mund të bëjnë që Evropa të ecë përpara. Bisedimet SHBA-BE në të cilat mori pjesë edhe Sekretarja Clinton po ashtu mbuluan Pranverën Arabe, situatën në Siri, programin bërthamor të Iranit dhe çështjen e të drejtave politike dhe njerëzore në Ukrainë dhe Bjellorusi. Me theksin tek zgjedhjet e para pas Mubarakut në Egjipt, dhe situatën në Tunizi dhe Libi, një dekleratë e përbashkët thoshte se sfida të mëdha gjenden përpara por Shtetet e Bashkuara dhe Bashkimi Evropian janë të vendosura në mbështetje të ndryshimeve demokratike dhe rritjes ekonomike në rajon. Deklerata i bënte thirrje qeverisë së zotit Asad në Siri për ti dhënë fund menjëherë dhunës, lejimin e vëzhguesve të të drejtave të njeriut dhe gazetarëve ndërkombëtar dhe të kalimin paqësor në demokraci. Shtetet e Bashkuara dhe Bashkimi Evropian ndanë shqetësime të thella rreth dimensioneve të mundëshme ushtarake lidhur me programin bërthamor të Iranit, duke thënë se janë të angazhuara për zgjidhje diplomatike por do të shqyrtojnë masa të tjera duke patur parasyshë dështimin e vazhdueshëm të Iranit për të respektuar detyrimet e tij ndërkombëtare.